b'\n_START_ARTICLE_\nIv\xc3\xa1n C\xc3\xb3rdoba\n_START_SECTION_\nKlupska karijera\n_START_PARAGRAPH_\nNakon karijere u rodnoj Kolumbiji, Iv\xc3\xa1n C\xc3\xb3rdoba se afirmirao kao igra\xc4\x8d u argentinskom San Lorenzu. Dobrim igrama privukao je pa\xc5\xbenju mnogih jakih europskih klubova na sebe. Nakon \xc5\xa1to je odbio ponudu madridskog Reala, C\xc3\xb3rdoba je u zimskom prijelaznom roku potpisao ugovor za milanski Inter. Transfer vrijedan 16 mil. eura, potpisan je u sije\xc4\x8dnju 2000. godine._NEWLINE_Prirodna pozicija ovog igra\xc4\x8da je sredi\xc5\xa1nji obrambeni, no svestrani je obrambeni igra\xc4\x8d, koji mo\xc5\xbee igrati na bilo kojoj poziciji u obrani. Tako ponekad zna igrati na poziciji desnog beka, ili \xc4\x8dak lijevog beka. Zbog odli\xc4\x8dnih igara na visokoj razini, bio je 13 godina \xc4\x8dlan Intera. Unato\xc4\x8d visini od svega 173 cm, C\xc3\xb3rdoba je odli\xc4\x8dan skaka\xc4\x8d, igra dobro glavom te svoje zgoditke naj\xc4\x8de\xc5\xa1\xc4\x87e posti\xc5\xbee glavom._NEWLINE_Krajem listopada 2009., C\xc3\xb3rdoba je na utakmici protiv Palerma (5:3 pobjeda Intera) skupio jubilarni 400-ti nastup za milanski klub. U tu brojku ura\xc4\x8dunati su svi prvenstveni, kup i superkup nastupi, kao i europski nastupi, uklju\xc4\x8duju\xc4\x87i i kvalifikacijske utakmice za Kup UEFA i Ligu prvaka. Iv\xc3\xa1n C\xc3\xb3rdoba, prilikom tog osobnog jubileja, izjavio je: "Moja pri\xc4\x8da s Interom se nastavlja i uvijek \xc4\x87u osje\xc4\x87ati veliki ponos, ali i zadovoljstvo, \xc5\xa1to i dalje mogu pomo\xc4\x87i u svemu. I \xc5\xa1to igram za ovaj predivni klub"._NEWLINE_Krajem 2009. godine, tijekom zimskog prijelaznog roka, Manchester City bio je zainteresiran za kupnju Iv\xc3\xa1na C\xc3\xb3rdobe. Naime, sada\xc5\xa1nji trener Cityja, a biv\xc5\xa1i trener Intera, Roberto Mancini, htio je dovesti kolumbijskog brani\xc4\x8da u svoj klub._NEWLINE_Naime, Iv\xc3\xa1na C\xc3\xb3rdoba je nakon deset godina u klubu htio promijeniti sredinu. Jedan od razloga je bio \xc5\xa1to ga je tada\xc5\xa1nji Interov trener Jos\xc3\xa9 Mourinho nije stavljao u igru koliko bi to kolumbijski veteran \xc5\xbeelio.\n_START_SECTION_\nReprezentativna karijera\n_START_PARAGRAPH_\nIv\xc3\xa1n C\xc3\xb3rdoba kapetan je kolumbijske reprezentacije. Sa Kolumbijom je nastupao na Svjetskom prvenstvu u Francuskoj 1998._NEWLINE_C\xc3\xb3rdoba je s Kolubijom osvojio Copa America 2001. godine koje se odr\xc5\xbeavalo u njegovoj domovini. Zanimljivo je spomenuti da je upravo C\xc3\xb3rdoba zabio jedini pogodak na finalnoj utakmici protiv Meksika i donio Kolumbiji naslov ju\xc5\xbenoameri\xc4\x8dkog prvaka.\n_START_SECTION_\nPrivatni \xc5\xbeivot\n_START_PARAGRAPH_\nC\xc3\xb3rdoba je otac dvoje djece - Paloma i Maria Belen. On je osniva\xc4\x8d humanitarne organizacije, pod nazivom "Colombia Te Quiere Ver Association".'